Miin wiyaapaniyich mihchetu awenich eshkw chii ihtaauch anite kwestehchekaam aniyuu saakahiikaniyuu anite Jesus kaa ashamaat mihchetu aweyuuh.
Chii chischisuuch maak anichii iinuuch mikw e chii peyakushiyich utiyuu e chii aapachihtaayich chischinuhamuwaakanh kaye ekaa uhchi puusiyich Jesus anit.
Kutak maak utih chii pechi naatakaamepayuuh anite Tiberias e uhchipayihkwaauh.
Namui maak uhchi waapameuch Jesus ekw maak uchischinuhamuwaakanh chechii ihtaayich anit ekw kaa puusitwaau utih anite Capernaum kaa isichimetwaau che nituu naanituwaapamaatwaau Jesus.
Jesus eukw pimaachihiiweu aaihkunaau
Iskutak meskawaatwaau Jesus anite kwestehchekaam aniyuu saakahiikaniyuu chii iteuch,
“Chischinuhamaachesuu taaishpish kaa takushiniyin utah.”
Jesus kaa itaat,
“Kuiskw chiwiihtamaatinaawaau,
namui mikw an e chii waapamiyekw maamishkaach waapahtiiwewinh e ihtuutamaan wehchi pechi naanituwaapamiyekw.
An e chii muwekw aaihkunaau kaye e chii chiishpuyekw ekun wehchi naanituuwaapamiyekw.
Ekaawii aapatisikw mikw e wii uhchistamaasuyekw miichim an che wiinipayihch,
teyakuch wii uhchistamaasuk an miichim kaachiche che ihtakuhch.
Iinuu Ukusisa chika miikuwaau miichimiyuu ekaa nihtaa che uhchi wiinipayihch.
Wesh Chishemanituu Uhtaawiimaau chii nuukuhtaau taapwe e naheyimaat.”
Ekw kaa kakwechimaatwaau,
“Taan maak che ihtiyaahch chechii atushkuwachiht Chishemanituu.”
Jesus kaa nishkweushihaat e itaat,
“Eukw uyuu e ishi nituweyihtahk Chishemanituu chechii ishi atushkuwaakanuut,
chechii taapweyimekw aniyuu kaa pechi itishahwaat.”
Ekw kaa itaatwaau aniyuu Jesus,
“Taan chechii ishi miskaach ihtiyin chechii uhchi taapweyimataahch.
Anite weskach aniyaahkaanaanich niwaahkumaakanaanich chii muweuch aniyuu aaihkunaau kaa miyaakanuutwaau mekwaach anite pakwaatiskamikaahch kaa ihtaatwaau.
Itashteyuu Chishemanituu utayimuwin,
Chii miyaakanuuch aaihkunaau kihchikiishikuhch uhchi.”
Jesus kaa nishkweushihaat e itaat,
“Kuiskw chiwiihtamaatinaawaau,
aniyuu aaihkunaau Moses kaa miitaakw namui anite kihchikiishikuhch uhchi uhchipayuuh.
Chishemanituu,
Nuuhtaawii eukw an maayitaakw aniyuu chihchiwe aaihkunaau kihchikiishikuhch kaa uhchipayihch.
An maak aaihkunaau Chishemanituu kaa miiwet eukw an kihchikiishikuhch kaa uhchipayit,
kaye eukuu kaa miyaat aweyuuh utah aschiihch kaa ihtaayich pimaatisiiwiniyuu,”
chii iteu Jesus.
Ekw kaa itaatwaau aniyuu Jesus,
“Utipeyihchikeu,
muush maa pechi miinaan an aaihkunaau.”
Jesus maak chii iteu,
“Niya eukw an aaihkunaau anit chechii uhchi pimaatisiit awen.
Awen maak che pechi naasikwe kaye che pechi taapweyimikwe,
namui wiiskach miin chika uhchi siiweyuu kaye namui wiiskaat miin chika uhchi nuuhteyaapaakweu.
Shaash maak chichii wiihtamaatinaawaau,
shaash chichii waapaminaawaau yaapach maak namui kuuhchiwii taapweyiminaawaau.
Misiwe aniyuu aweyuu Uhtaawiimaau kaa pechi miit nika pechi naatikuch.
An maak awen che pechi naasit namui wiiskaat nika uhchi iichenaau.
Wesh nichii takushin kihchikiishikuhch e uhtuhteyaan chechii ihtuutamuch Chishemanituu utiteyihtamuwin,
an kaa pechi itishahuut.
Namui nuuhchi takushin utah aschiihch mikw niya nititeyihtamuwin chechii ihtuutamaan.
Eukw maak uyuu Chishemanituu utiteyihtamuwin an kaa pechi itishahuut,
ekaa chechii wanihiimach waachipeyakw aniyuu aweyuu kaa pechi miit,
maak chechii wanishkaanimach maahchishtai chiishikaayiche kaachiche chechii pimaatisiyich.
Wesh eukw uyuu Nuuhtaawii utiteyihtamuwin,
misiwe aweyuu kaa waapamaayich kaye kaa taapweyimaayich Ukusisimaau kaachiche pimaatisiiwiniyuu chechii ayaayich.
Niya maak che wanishkaanak maahchishtai chiishikaache.”
Taanite chechii uhchi chischeyimahkw Jesus
Iskutak kaa chiishi ayimit Jesus,
anichii Jewa iinuuch chekwaayuu chii iteyimeuch uyuu e chii itweyich,
“Niya eukw an aaihkunaau kihchikiishikuhch kaa uhchi pachishtinaakanuut.”
Ekw kaa itwetwaau,
“Namayeu aa uu Jesus,
Joseph ukusisa.
Nichischeyimaanaan uhtaawiih kaye ukaawii.
Chekwaayuu maak wehchi itwet kihchikiishikuhch e uhchiit.”
Jesus kaa nishkweushihaat e itaat,
“Ekun ishpish pukunuumuwekw.
Namui nika chii pechi naatikw awen ekaa Nuuhtaawii ihtuutaakute chechii pechi naasit.
Maahchishtai chiishikaache misiwe awen e chii pechi naasit nika wanishkaanaau.
Mwaauyuu kaa itasinahiichetwaau aniyehkaanaanich uchischiwehiichesuuch,
Chishemanituu chika chiskutamuweu misiwe aweyuuh.
Misiwe maak anichii kaa pehtawaatwaau kaye kaa chiskutamaakutwaau Nuuhtaawii nika pechi naatikuch.
Namui awen uhchi waapameu Uhtaawiimaau mikw aniyuuh Chishemanituu kaa pechi itishahwaat eukun an kaa waapamaat Uhtaawiimaau.
Kuiskw chiwiihtamaatinaawaau,
an awen kaa pechi taapweyimit ayaau kaachiche pimaatisiiwiniyuu.
Niya eukw aaihkunaau kaa miiwet pimaatisiiwiniyuu.
Anite weskach chiwaahkumaakanuuch chii muweuch aniyuuh aaihkunaau maanaa e chii ishinihkaataakanuyich,
mekwaach anite pakwaatiskamikaahch kaa ihtaatwaau.
Yaapach maak chii nipuuch.
Mikw maak an awen che muwaakwe aniyuu aaihkunaau anite kihchikiishikuhch kaa uhchi pachishtinaakanuyich,
namui wiiskaat chika uhchi nipuu.
Niya maak an pimaachihiiweu aaihkunaau kihchikiishikuhch kaa uhchi pachishtinaakanuut.
Awen maak che muwaakwe uyuu aaihkunaau kaachiche pimaatisiiwiniyuu chika ayaau.
An maak aaihkunaau che miiweyaan eukw uu niyaas anit chechii uhchi ayaatwaau awenich pimaatisiiwiniyuu.”
Eukw uyuu Jesus kaa itwet.
Ekw anichii Jewa iinuuch chii machipayuuch e itwetwaau,
“Taanite chechii uhchi miiwet uu naapeu wiyaas chechii uhchi miichinaanuyich.”
Jesus kaa itaat,
“Kuiskw chititinaawaau,
namui chika chii ayaanaawaau kaachiche pimaatisiiwin ekaa miichuwekwe Iinuu Ukusisa wiyaas kaye ekaa minihkwewekwe umihkw.
An maak awen che miichikwe niyaasiyuu kaye che minihkwewekwe nimihkuyuu ayaau kaachiche pimaatisiiwiniyuu,
kaye maak niya nika wanishkaanaau maahchishtai chiishikaayiche.
Wesh niyaas eukw chihchiwe miichim kaye nimihkw chihchiwe minihkwewinuwin.
An maak awen che miichikwe niyaasiyuu kaye che minihkwekwe nimihkuyuu,
nipiihchishkaakw kaye niya maak nipiihchishkuwaau.
Nuuhtaawii an kaa miiwet pimaatisiiwiniyuu nichii pechi itishahuukw kaye nimiikw pimaatisiiwiniyuu.
Ekun maak mwehch kaye wiya an awen kaa miichit niyaasiyuu,
nika miyaau chechii pimaatisiit.
Eukw uu aaihkunaau kihchikiishikuhch kaa uhchi pachishtinaakanuut.
Awen maak che muwaakwe uyuu aaihkunaau kaachiche pimaatisiyuu.
Namiyeyuu aniyuu aaihkunaau aanische chiwaahkumaakanuuch kaa muwaatwaau anite weskach,
aat e chii muwaatwaau aniyuu aaihkunaau yaapach chii nipuuch.”
Eukw uyuuh chekwaayuu kaa aayimuutahk Jesus kaa chischinuhamaachet anite Jewa ayimiheukamikuhch anite Capernaum ihtaawinihch kaa ihtaat.
Jesus utayimuwinihch ekut che uhchi pimaatisiit awen
Iskutak maak kaa pehtaakut mihchetu aniyuu kaa nuushuushkaakut aniyuu e itwet,
chii itweyuuh,
“Taapwe aayimaniyuu aniyuu kaa itwet,
awen chechii nisituhtahk.”
Jesus maak chii chischeyimeu,
aat ekaa uhchi wiihtamuwaakanuut,
taan e itituyich ekw kaa itaat,
“Kuushtuweyihtamihiikunaawaau aa uu kaa itweyaan.
Taan maak che iteyihtamekw waapamekwe Iinuu Ukusisa e uhpipayit anite ishi kaa chii ihtaat eshkw ekaa uhchi pechi itishahwaakanuut utah aschiihch.
Mikw Kaa payehchisiit Ahchaahkw miiweu kaachiche pimaatisiiwiniyuu,
namui wii naapeu chika chii ihtuutam uyuu.
Chichii wiihtamaatinaawaau maak taanite chechii uhchi ayaayekw uu Ahchaahkw pimaatisiiwin.
Pasch maak utah e tashiyekw namui chitaapweyihtenaawaau.”
Shaash chii chischeyihtam Jesus aweyuu ekaa che uhchi taapwehtamiyich kaye chii chischeyimeu aniyuu aweyuu che wiyeshipachishtinikut.
Ekw kaa itwet,
“Eukw maak wehchi ititakuch namui awen nika chii pechi naatikw paatish Uhtaawiimaau miikute chechii naasit.”
Iskutak maak kaa itwet uyuu mihchetu aniyuuh kaa nuushuushkaakut chii nakatikuu kaye namui uhchiwii wiicheukuu.
Ekw Jesus kaa kakwechimaat aniyuu niishushaap uchischinuhamuwaakanh e itaat,
“Kaye aa chiyawaau chiwii nikasinaawaau.”
Kaa nishkweushihiikut Simon Peter e itikut,
“Utipeyihchikeu,
awen maak che nituwaapamachiht.
Chitayimuwinihch ekut wehchi ihtakuhch kaachiche pimaatisiiwin.
Nitaapwehtenaan maak kaye nichischeyihtenaan chiya e aawiyin kaa payehchisiit,
an kaa pechi itishahukut Chishemanituu.”
Jesus kaa nishkweushihaat e itaat,
“Namui aa niya kuuhchi wiyaapamitinaawaau e niishushaapuyekw,
peyakw maak anit e tashiyekw machimanituu.”
Judas,
Simon Iscariot ukusiyuu eukw aniyuu kaa aayimuumaat wesh eukw an peyakw anit e niishushaapuutwaau che wiyeshipachishtinaakupane aniyuu Jesus.